Michael Aastrup Jensen (V), 2023-11-09:
Vi har sagt det før, men det ændrer ikke ved, at det er fuldstændig rigtigt, at verden er fundamentalt anderledes, end den var for bare 2 år siden.
Det har vi snakket om tidligere, og det har jeg også sagt tidligere, men Ruslands ulovlige krig mod Ukraine har ændret verdenssamfundet.
Vi kan ikke længere være naive i vores tilgang til omverdenen.
Frihandel og demokrati var på fremmarch og regerede verden i 30 år.
Desværre er den tid forbi, og vi kan ikke længere stole blindt på godheden i mennesker, og at Vestens levevis vil vinde frem i resten af verden.
Francis Fukuyama tog fejl; Sovjetunionens fald var ikke historiens afslutning, og i bagklogskabens ulidelig klare lys var der jo egentlig også forvarsler med Ruslands annektering af Krim i 2014 som det klareste eksempel.
Men når det er sagt, må vi ikke falde tilbage til fortidens synder.
Vi er et lille land, og vi er ikke tjent med at lukke os om os selv eller blot henvende os til få, enkelte allierede.
Vi skal være ærlige og klare, med hensyn til at NATO er den vigtigste alliance, som Danmark er en del af.
Den giver os sikkerhed og afskrækker ikke mindst vores fjender.
Den sikkerhed og afskrækkelse skal vi i Danmark bidrage til, og derfor er vi i Venstre umådelig glade for, at vi nu giver det helt nødvendige løft til forsvaret og allerede fra nu af bruger 2 pct. af bruttonationalproduktet, hvad vores NATO-medlemskab også forpligtiger os til.
Men det kan ikke stå alene.
EU skal spille en større rolle i verden.
Det indre fællesskab har vist, at det kan sikre velstand og udvikling for alle medlemslandene.
Samtidig har vi vist, at vi kan stå sammen mod tyranner udefra med ikke mindst sanktionerne mod Rusland som et godt eksempel.
Men i en tid, hvor verden hastigt forandrer sig, både øst, vest og syd for Europas grænser, kræver det også, at EU omstiller sig til de udfordringer, der kommer.
Derfor skal EU også være en global spiller, som kan være attraktiv at samarbejde med for EU's nabolande og dem, som vil EU.
Det skal Danmark medvirke til og arbejde for i EU, og som et mindre land har vi også et ansvar over for andre mindre privilegerede mindre lande.
Det er i Danmarks interesse, at alle små og mellemstore lande stilles bedre.
Det vil give os en mere sikker verdensorden, når vi gør det.
I takt med udviklingen vil rigdommen i verden også blive forøget.
Frem mod 2030 vil Kina, Indien, Indonesien, Japan og Sydkorea stå for halvdelen af verdens økonomiske vækst.
Det kommer ikke som nogen overraskelse, men det understreger pointen om, at vi ikke skal lukke os om os selv.
Og som der står i regeringens strategi: Vi skal have flere venner, ikke færre.
Vi skal forstå, at ikke alle vil kunne have hundrede procent samme værdigrundlag som os, og at ikke alle vil være lige så liberale i deres levevis som os.
Men det er ikke en undskyldning for ikke at handle og ikke at have ligeværdige partnerskaber.
Men der skal også en gang imellem trækkes streger i sandet.
Den konsekvente linje over for Rusland, som et enigt Folketing står bag, er jeg umådelig stolt af.
Og lige så stolt er jeg over den danske massive støtte til Ukraine, hvor ikke mindst regeringen i sine planer lægger op til at udvide rammen for Ukrainefonden endnu mere.
Jeg er også stolt af alle de forskellige lederskaber, vi har taget i de militære donationer – om det er i forhold til kampvogne eller i forhold til F-16-fly, så er Danmark i front.